钦定古今图书集成/明伦汇编/交谊典/第066卷 > 《上节度使书》房鲁
## 钦定古今图书集成/明伦汇编/交谊典/第066卷 > 《上节度使书》房鲁

今之君侯，垂金印，结紫绶，处内则堂高数仞，侍婢娟
然，衣罗纨、鸣珥环，出声态者累百。居外则戟列重扉，
介夫毅然，执弩矢，拥𫓧钺，俟指令者数千。君侯目视
飞鸿，气如横蜿，而贡士布衣有尘，饥僮无色，蹇驴竭
蹶，而来干谒。诚志业不怍，气容自若，且以干望为心，
亦不能无愧其望，非望饮𬪩啮肥，被鲜曳华，指捷乘
骏也。所以望者，盖砥行立名之流，非附青云之士，焉
得施于世？其愧非愧布衣粝食，饥僮蹇驴也。所以愧者，彼何人也？予何人也？夫贾居阛廛，藏其货物，俟有
求者，虽巨人必恭然而请贾人言其直，则高之曰：“必
若干乃得。”求者率不能少减而市矣。及其人持物货，
历户而自唱曰：“某好物，某好货。”其将市，虽小儿童则
艴然视之，问其直几何，其唱者且平，其直必愈卑之
十七八戏耳。诚金玉，其物货，祇以盗有而窃置为宜，
然何以至是？彼不求此望售也。士之干人亦然。士非
不能隐山林、群麋鹿，脱俗姿态，又思孔子干历削逐
如此，而不足以求行道，学孔子者又安得傲然自遂
而独善邪？亦非得已。富贵之人，能趋求贫贱之人，人
必不谓假声势也，又不谓谄佞也，又不谓利也。贫贱
之人，趋求富贵之人，而大谓之假声势也，中谓之谄
佞也，下谓之利也。且见自书传，称说当时英豪智能
者，或云礼士，或云爱客，或云荐宠后辈，及言穷约节
义者，则不过不谄于富贵，不戚于贫贱而已。今之君
侯，不惟其不礼士，不爱客，不荐宠后辈，盖无意趋求
贫贱之人。贫贱之人趋来之，往往得罪不过一二而
已。惟阁下有古英豪之气，必能招来穷困者。大道之
行，则泽布四海矣。不则云卷一丘，阁下识某之心，非
有觊于阁下。而云云其说，阁下且视之为何如其理，
岂不然邪？他俟尽于棨戟之前。某再拜。